Hugo, Dei gratia Aurelianensis episcopus, G., Sancti Benedicti abbas totusque ejusdem monasterii conventus, Adam, archidiaconus, omnibus ad quos praesentes litterae pervenerint in Domino salutem. Universitati vestrae notum fieri volumus quod cum inter Robertum, pricrem de Vitriaco, et Girardum, presbyterum ejusdem loci, super oblationibus, minutis decimis necnon et proventibus ecclesiae de Vitriaco frequens questio verteretur, tandem inter eos nobis mediantibus, sic amicabiliter est transactum. Statutum siquidem est et pro bono pacis de assensu utriusque partis, nobis consentientibus, est unanimiter in perpetuum confirmatum quod quidquid deinceps ex altare sive occasione altaris ecclesiae de Vitriaco tam intra ecclesiam quam extra, tam ex ecclesia quam pro ecclesia provenerit de oblationibus vivorum, mortuorum tricenariis, annualibus, legatis, purificationibus, visitationibus, confessionibus, candelis, pane, vino et omnibus aliis rebus quocunque modo provenerint tam publice quam privatim in aequum participium deveniet, sed et minutae decimae et decima vini totius parochiae deinceps communes erunt quae secundum provisionem prioris et presbyteri per ipsos vel eorum custodes sibi adinvicem fidelitatem facientes vel per unicum si maluerint custodem collectae et coadunatae in loco pro eorum voluntate assignato aequaliter dividentur nec alter altero inrequisito et contradicente praedictas decimas ad modiationem dare poterit. Statutum est etiam ut quoties mortuus in ecclesia de Vitriaco fuerit, statim ipso humato sacerdos et prior in ecclesia de Vitriaco convenient de legatis et eleemosyna mortui, rationem et compotum ad invicem sibi reddituri. Ad hoc si presbyter in Ramis palmarum questam fecerit, suum erit quidquid occasione illius questae sibi eodem die fuerit erogatum, praeterea statutum est quod prior presbytero qui pro tempore ecclesiam de Vitriaco tenebit pro eo quod ipsum eundo et redeundo ad synodum suis solet sumptibus exhibere, dabit de suo septem solidos annuatim quorum medietas in resurrectione Domini altera in festo Sancti Remigii persolvetur, et prior sicut ante consueverat de proprio annis singulis reddet archidiaconis consuetudinem quae circada et synodus appellatur. Si episcopus vel archidiaconus super presbyterum exactionem vel collectam fecerit vel procurationem ceperit, nihil prior inde persolvet. In hujus modi autem conventionibus est adjectum quod quoties prior vel sacerdos divina celebrare voluerit, uterque sibi necessaria providebit praeter communia vestimenta et instrumenta divinae celebrationi necessaria et post celebrationem divinorum ante recepto quidquid celebrator ad usum missae de proprio posuerit oblatio, si qua fuerit inter eos aequaliter distribuetur. Demum volumus ut prata et terrae et redditus furnagii de Vitriaco et duo modii sigali quos presbyter in grangia domini regisante tempus hujus transactionis percipiebat, ipsi et successoribus suis pacifice relinquatur, et prior similiter bladum quod in grangia domini regis percipere consuevit cum omnibus aliis redditibus suis praeter eos qui superius nominantur quiete percipiat, ita quod presbyter nihil in illis possit reclamare quidquid autem post haec devotio fidelium ecclesiae de Vitriaco erogaverit in terra hortis, pratis, censu vel quibuslibet aliis cum suis proventibus commune erit presbyteri et prioris nisi ex ratione monachatus erogatum fuerit quod erit prioris. Has conventiones praetaxatas presbyter qui ecclesiam de Vitriaco tenuerit in capitulo Sancti Benedicti jurabit se inviolabiliter servaturum et si suffraganeus ab ipso in eadem ecclesia institutus fuerit apud Vitriacum jurabit id ipsum. Ad hoc de elleemosynis et legatis presbyter sine priore vel prior sine presbytero nihil poterit relaxare; licet autem presbytero sine contradictione prioris amovere vel instituere clericum sibi prout placuerit serviturum. Ut igitur haec omnia in posterum stabilitate gaudeant inconcussa, in hujus rei memoriam et certius testimonium, has litteras tam sigillorum nostrorum quam praesentis chirographi caractere fecimus communiri. Actum anno incarnationis dominicae 1199.